Socialdemokraten Simon Kollerup er medforfatter på bog om folketingsvalget i 2011.

Onsdag udgiver Simon Kollerup (Soc.Dem) en bog sammen med en række forskere og professorer fra Københavns Universitet. Bogen handler om folketingsvalget i 2011. - Sådan en bog, som kommer ud i dag, den er med til at gøre os alle sammen klogere på, hvad det egentlig er, der sker i de tre uger, hvor der er folketingsvalg i Danmark. Hvad er det for nogle kampagneredskaber, der er i spil, og virker de overhovedet, siger Simon Kollerup. Simon Kollerups bidrag til bogen tager afsæt i politikerens speciale fra statskundskab i 2011, som tager udgangspunkt i Simon Kollerups egen valgkamp i Thy og Mors. - Det vi kommer frem til i det, vi har bidraget til bogen med, det er, at det med at banke på døre og komme ud og snakke med vælgerne i øjenhøjde, det er noget, som vælgerne sætter stor pris på. I hvert fald stemmer de mere personligt på ham, der har været ude og banke på personligt, siger Simon Kollerup.